Tájékoztató iskolába járó gyermekek szüleinek
Étkeztetés / Tájékoztató iskolába járó gyermekek szüleinek
Tájékoztató iskolába járó gyermekek szüleinek.
Az Önök kérését és igényeit figyelembe véve a XIII. kerületi Önkormányzat az étkezési díjak befizetésének a rendszerét korszerűbbé és kényelmesebbé tette a szülők számára. Ennek érdekében kialakítottak egy iskolai – óvodai bankkártyás internetes étkezési díjbefizető rendszert (http://etkeztetes.budapest13.hu/belepes). Az online fizetés az OTP Bank webes felületén, az ott feltüntetett bankkártyák segítségével történik.
A 2016/2017-es tanévtől/nevelési évtől továbbra is van lehetőség sorban állás nélkül, az intézménytől e-mailben kapott azonosító és jelszó segítségével, az interneten keresztül intézni a rendelést, a lemondást és az étkezési díj bankkártyával történő befizetését. Az új befizetési rendszer mellett természetesen továbbra is lehetőség lesz a megszokott készpénzben történő személyes befizetésre és a személyes vagy telefonon történő lemondásra.
Amennyiben élni kívánnak a kártyás fizetés lehetőségével, legkésőbb a megrendelés hónapját megelőző hónap 20. napjáig tudják ily módon befizetni a térítési díjat. Ezt követően az iskolában és az óvodában, a megjelölt pótbefizetési napokon, kizárólag személyesen és készpénzben lehetséges fizetniük. A befizetések és pótbefizetések időpontjairól az intézményben vagy honlapján tájékozódhatnak.
Az internetes felületen az Általános tájékoztatóban megjelölt időpontig mondhatják le a következő naptól érvényes megrendeléseiket. Bankkártyával történő fizetés esetén a rendszer megrendeli a következő hónap Önök által kiválasztott étkezési napjaira a kért egyszeri, kétszeri vagy háromszori étkezést. Kezeli az előző hónap jóváírásait, amellyel csökken a számla összege. Az étkezési megrendelő felületen a következő hónap összes étkezési napja megjelenik, ezért a tanítás/nevelés nélküli, illetve ügyeleti napokról gyermekük intézményében szíveskedjenek előre tájékozódni és megrendelésüket ez alapján megtenni.
Gyermekük étkezési kedvezményre való jogosultságát továbbra is az intézményben, az üzemeltetési vezetőnél vagy az óvodatitkárnál szükséges igazolniuk, akik várják a rendszer használatával kapcsolatos kérdéseiket, észrevételeiket. Az étkezési gyakoriság módosítását is az üzemeltetési vezető vagy az óvodatitkár rögzíti a rendszerben.
Bízom benne, hogy az elektronikus befizetési rendszer jelentősen megkönnyíti az iskolai, óvodai ügyintézést.
Bp., 2016. szeptember